Papersnake/gushiwen huggingface dataset:
次韵孙直言九日登龙门山
赵抃（宋代）

皇祐二年秋九月，九日龙门遇佳节。新都大夫孙隐之，报政优游共民悦。

升山高会宾主俱，满头黄菊泛茱萸。遥开醉眼极千里，身高气爽胸怀舒。

逢时感物以次发，诗成落落倾玑珠。初言府政好太守，化行岁稔民力苏。

喜声协气遨以狂，稚子负老老者扶。又言登临风景异，澄川秀野如披图。

殊方真赏到奇处，未来空只誇江湖。得之独善不在己，远遣遗我开烦纡。

嗟我江原亦民长，周遭百里平如掌。簿书役役甚囚拘，闻有岷峨无计上。

及闻治邑兹山奇，脚力不到神魄驰。谁知我亦好山者，箧中时复观君诗。
书适
陆游（宋代）

畴昔花前醉放颠，即今不饮亦陶然。
太平固自多遗老，独往何陶是斥仙。
扶杖每观南亩饁，解衣时作北窗眠。
人间贤俊方云集，我遇龙蛇岂厄年。
松竹
詹初（宋代）

青翠春来未见奇，丽红正是夭夭时。
霜寒十月花开尽，只有松筠秀旧枝。
国娘生日
王十朋（宋代）

往岁王司业，初生嫡女孙。命名聊志喜，曰国不忘恩。

日在元正次，身居辈行尊。愿如班与孟，贤淑振吾门。
得黄仲本诗再和二首以寄之 其一
虞俦（宋代）

相得诗人我与兄，平生无一不真情。河梁莫恨看云别，剡棹曾经载雪行。

近喜双鱼传尺素，远胜孤雁带边城。江湖老去知何用，空把葵心向日倾。
莫子宪中奉挽歌词三首 其一
葛胜仲（宋代）

嗜学唯何甚，飞声实久如。郎星频省户，卿月转周庐。

桂奠房祠酒，芸残册府书。音容千古外，坟槚閟南徐。
暮春杂咏八首
曾协（宋代）

目断江头树，襟被海上风。
荷锄偕妇子，掷钓共儿童。
晚筀关心碧，秋莲满意红。
歌声何处起，舞手为年丰。
西湖竹枝词二首 其二
张守中（元代）

苏公堤上柳枝枝，月子弯弯似妾眉。记得双双拜新月，只今独有影相随。
海淀楼上晚眺
吴存义（清代）

笑脱朝衫独倚楼，山容水熊画深秋。夕阳金碧云中寺，仙侣池台海上洲。

堤柳风高无倦鸟，渚莲露冷有间鸥。此间那得江湖梦，却想烟蓑理钓舟。
和林治中雪诗五首 其四
郑清之（宋代）

白旄麾遍牧郊貔，羽扇分飞更出奇。冻裂弓鍪元济缚，啮残毡毳子卿诗。

芦花夜月凝湓口，梅玉春风侈蜀眉。一幅溪藤知几返，镂冰冷语不惊时。
大酺 上巳赵恒夫农部招饮清凉山
龚翔麟（清代）

见雨痕收，花枝妥，风口恰逢修禊。仙郎游兴剧，移行厨茶灶，竹兜同舁。

小憩招提，海棠院宇，半树垂丝红醉。香开新罗酒，笑鲸波乍卷，接篱倒矣。

且著屐山椒，乱帆江上，四峰环起。

夕阳斜未落，尚留恋、烟柳断肠际。羡一老、馀情不倦，肴榼重携，向閒园、蔷薇架底。

随意分曹坐，觉百罚、深杯更厉。尽斗叶、藏钩戏。邻钟催别，扶上狨鞯归骑。

疑乘石湖燕尾。
归途二十里渡浑河登石径山遇雨
赵怀玉（清代）

回头别群山，西望尽碧空。岂知青未了，山色忽向东。

巃嵷邈双阙，詄荡开九重。林枯少栖鹘，洞累疑藏蜂。

虚无想金阁，黯淡留铜容。遗经署元和，高爵奓卢龙。

能邀定州殁，始信大觉功。至今来游客，证古名犹蒙。

徐开荆枳地，力陟陂陀峰。下临駴无地，上瞩愁近穹。

桑乾塞外来，至此势更雄。飞声撼诸天，一听三日聋。

塔孤势疑动，客惧不敢从。前山雨欲集，归路云已封。

不辞沾衣湿，藉慰久旱衷。
新淦西禅绿野庵 其二
郭祥正（宋代）

圆如鹄卵压沧洲，一榻攲眠颇自由。春色解回林野绿，如何只白老人头。
五鼓不得眠起酌一杯复就枕
陆游（宋代）

栖冷鸡声咽，窗深烛焰明。
流年容易过，华发等闲生。
浊挹连醅酒，香搓带叶橙。
残骸付蝼蚁，汗简更须名。
苏堪挽诗 其二
陈曾寿（清代）

会合非力能，缘分天所判。行在同入直，昔昔对几案。

閒暇极温燖，困急赖助援。繫马终一驰，适遘风云变。

一名我所争，假手君所擅。龂龂持异同，公言异私怨。

年来我杜门，戢影绝酬宴。数蒙过高轩，旬日必相见。

深谈移日影，历久无怠倦。奋慵固殊趣，意外垂婉娈。

俯仰数陈迹，作恶供慨惋。毁誉膜外事，慊馁由自断。

来日非所期，一瞑倘无憾。
病后
连文凤（宋代）

一病忽半载，囊无挑药资。
生逢千劫后，死较十年迟。
老色从侵面，间愁并上眉。
惟余清思在，瘦尽尚能诗。
和董伯玉不向东山久韵 其一
吴芾（宋代）

读书想前人，往往得师友。每爱钓渭滨，颇喜耕谷口。

夫岂与世违，甘心卧岩薮。升沉自有时，此意君知不。
衢梁试院呈同事
韦骧（宋代）

秋风动林叶，山国早寒轻。较艺精神暇，持杯语论清。

勿辞淹锁院，未用尅归程。留意如求举，终当不误评。
青玉案·良夜灯光簇如豆
周邦彦（宋代）

良夜灯光簇如豆。占好事、今宵有。酒罢歌阑人散后。琵琶轻放，语声低颤，灭烛来相就。
玉体偎人情何厚。轻惜轻怜转唧𠺕。雨散云收眉儿皱。只愁彰露，那人知后。把我来僝僽。
至和祫享三首 其二 奠瓒用《嘉安》。
郊庙朝会歌辞（宋代）

昭穆亲祖，自室徂堂。礼备乐成，肃然祼将。瑟瓒黄流，条鬯芬芳。

气达渊泉，神孚来享。
太清乐 其三
赵佶（宋代）

太极元君翠翮车，万魔奔走听神符。

九龙纵步齐骧首，时见空中吐火珠。
晚归闻李殿丞访别言己屡来不遇
梅尧臣（宋代）

萧条一陋巷，频日见马蹄。
归来稚子告，有客云将暌。
始知君其南，复叹我向西。
岂不怀念慕，吾亲书新齎。
曰吾五男子，爱惜无不齐。
所要立门户，安用同犬鸡。
龊龊守此客，驯驯恋此栖。
二季留左右，足以共挈携。
身许远就禄，幸又奉阿{上弥下女}。
今年还都下，路丧子与妻。
囊罄厌外役，进退类藩羝。
终当改江邑，傥得致音题。
弟玮来奔父丧写忧四首 其二
黄玠（元代）

昔者母教儿，过于我严君。至今清夜中，梦想见劳勤。

深恩久未报，白发纷如耘。扬名不及显，痛恨思遗训。
南唐升元殿基下石记（江南将亡数年前掘得此）
佚名（唐代）

莫问江南事，江南事可凭。抱鸡升宝位，跨犬出金陵。

子建司南位，安仁秉夜灯。东邻娇小女，骑虎渡河冰。
赋得帐殿郁崔嵬 其一
玄烨（清代）

茂林叶未黄，宾雁始成行。后队分山出，前旌越岭扬。

鹿鸣秋草盛，人喜菊花香。日暮帷宫近，风高暑气藏。
长生无极汉瓦砚歌
永瑢（清代）

阿房土焦未央起，万岁千秋功莫毁。金仙去渭荆棘芜，片瓦莫莫珍璠玙。

中凹上锐形式古，铜雀香姜滥觞祖。铸成吉语谁氏题，意取寿与金汤齐。

长生海外方难得，炎祚巍巍永无极。当时慎重命将作，岂谓年深土花蚀。

汉家宫阙天下雄，襟带冯翊连扶风。候真但愿益延寿，桂馆旁峙蜚廉通。

至今雍耀出耕垄，铭识屡见摩挲同。乃知颂祷赖夸饰，灵光过眼烟云空。

吁嗟此瓦沧桑阅，隶法斯邕细堪别。秦镜尘昏莽钱缺，幸未磨穿劲于铁。

春风无赖荒石田，晓露不滴金茎圆。谁能裹携直中禁，倚马更赋《甘泉》篇。
对菊
文洪（明代）

蓐收肃霜威，草木咸凋瘁。眷兹东篱丛，孤芳可人意。

迎风散奇芬，浥露含幽思。吾生抱孤僻，兹焉独云契。

醉诵离骚经，閒咏柴桑句。外慕苟不羁，萧然有真味。
游临丞挽诗
魏了翁（宋代）

论激回天力，身开夹日勋。
危言起平勃，奸胆落伾文。
泪洒衡山月，神凄蜀岭云。
若微刘柱史，千古閟清芬。
作乐导水 其十七 竹间开径
许有壬（元代）

翠寒深处覆苍苔，香雾霏霏晚自开。从此一筇双不借，寻诗迎客几徘徊。
秋日书怀
王之道（宋代）

到齐何日醉青州，久矣平原困督邮。
避地未容行信步，汎江聊得卧安流。
望穷落鹜千山晚，梦断惊飚万壑秋。
安得尚方三尺剑，扫除骄寇献俘囚。
简夫别墅
郑獬（宋代）

静境清无敌，门前系鹿车。
买山凭野客，觅竹到邻家。
棋为寻图胜，书因借本差。
平时非厌仕，所乐在桑麻。
满江红
白君瑞（宋代）

木落林疏，秋渐冷、芙蓉新拆。傍碧水，晓妆初鉴，露匀妖色。

故向霜前呈艳态，想应青女加怜惜。映朝阳、翠叶拥红苞，闲庭侧。

岩桂香，随飘泊。篱菊嫩，陪幽寂。笑春红容易，被风吹落。

满眼炯然宫锦烂，一身如寄神仙宅。把绿尊、莫惜醉相酬，春工力。
和林澄川吊湖山万冢五首 其二
王天性（明代）

高搆花宫云与齐，魔今降未鬼悽悽。古人厌怪君如否，灌口萧条五石犀。
题子瞻画竹石
黄庭坚（宋代）

风枝雨叶瘠土竹，龙蹲虎踞苍藓石。
东坡老人翰林公，醉时吐出胸中墨。
凤箫吟
王之道（宋代）

雨溟濛。年年今日，农夫共卜新丰。登高随处好，银瓶突兀，南峙对三公。真珠漙露菊，更芙蓉、照水匀红。但华发衰颜，不堪频鉴青铜。
相逢。行藏休借问，且徘徊、目送飞鸿。十年湖海，千里云山，几番残照凄风。蟹螯粗似臂，金英碎、琥珀香浓。请细读离骚，为君一饮千锺。
舟还 其二
明秀（明代）

晚笔青山剩语，春沙白鹭馀杯。两岸落花芳草，满船明月归来。
凄凉犯 子韶归自江上，词以慰之
沈皞日（清代）

飞花两桨，催人去、计程千里将半。犀浦雪涛，片帆何处，汀迷沙暗。

閒鸥梦断。认杨柳、谁寻深岸。正无边、撩风丝雨，应把春衫换。

孤客真愁绝，望极空江，别离曾惯。暮云似漆，坐篷窗、一灯零乱。

如此凄凉，甚官閤、猿啼鹤怨。问归舟、游情几许莫更倦。
题秋日溪居图
唐桂芳（明代）

江阁雨晴三尺水，野桥人渡数家村。眼前如此秋光好，自笑先生懒出门。
黄梅花
王安国（宋代）

庾岭开时媚雪霜，梁园春色占中央。未容莺过毛先类，已觉蜂中蜡有香。

弄月似浮金屑水，飘风如舞曲尘场。何人剩著栽培力，太液池边想菊裳。
颂古一百二十一首
释宗杲（宋代）

天下禅和说勘破，争知赵州已话堕。
引得儿孙不丈夫，人人点过冷地卧。
戏作客从中州来
吕陶（宋代）

客从中州来，有旨谪岭外。道由长沙郡，行李极狼狈。

地主恶迁客，不许宿阛阓。驰逐使之出，威势如下礌。

我嗟伏蒲君，力小忠謇大。一言犯雷霆，万里窜江海。

方当困羁旅，复尔招咎悔。谁为守者谋，义理亦甚昧。

人道异邪正，天时分否泰。外物慎取舍，中扃权利善。

小人衒迎合，君子耻附会。如何鄙流放，辄欲登善最。

所持况轻货，安可迁重贿。恶名被诸身，巨衾不可盖。

羞色睟于面，洪水安能靧。尝闻贤人生，希阔须异代。

声华无今昔，趣尚一进退。李唐距圣宋，乃有二徐晦。
送王宪赴阙
邹浩（宋代）

凤诏传天北，輶轩指建章。既能思贾谊，何患老冯唐。

况是高门庆，从来美誉彰。灵台悬宝镜，峻节凛秋霜。

庖刃诚难敌，黄陂岂易量。承家但清白，报国颇施张。

属部分氂犬，终朝事锦囊。收功殊俗士，知已恃明王。

此去堪前贺，胡为独倍伤。昔沾淮水润，今借德星光。

折柳故多恨，衔环空不忘。他年重望履，应已步岩廊。
题壁
傅霖（宋代）

寒蛬入夜忙催织，戴胜春深苦劝耕。
人若无心济天下，不知虫鸟有何情。
留别九峰山水
唐英（清代）

游到九峰寺，匡庐面目新。
云封山拒客，花拥路迎人。
老衲清如鹤，秋林色拟春。
留连尘世外，悔现宰官身。
移忠寺
龚敩（明代）

人生自古谁无死，盖世功名只如此。丈夫事业在致君，要把香名照青史。

欺君卖国将谋身，谗言搆祸诛功臣。身虽富贵国仅免，舍生取义为何人。

荒坟萧萧秋草歇，翁仲含羞向谁说。君不见西湖之上岳王祠，常有游人拜忠节。
晚泊慈姥矶下二首
陆游（宋代）

山断峭崖立，江空翠霭生。
漫多来往客，不尽古今情。
月碎知流急，风高觉笛清。
儿曹笑老子，不睡待潮平。
送柳门弟之沔阳
陈慧珠（清代）

念子乍为客，扁舟下武昌。几朝风日好，一棹荇花香。

去路江涛阔，山城落日黄。莫缘暂离别，俯首对斜阳。
春日寄岳州从事李员外二首 其二
温庭筠（唐代）

从小识宾卿，恩深若弟兄。相逢在何日，此别不胜情。

红粉座中客，綵斿江上城。尚平婚嫁累，无路逐双旌。
九日登高次省斋韵
杨公远（宋代）

久出尝思赋式微，半生心事场少知。
登高且泛寒花酒，扶老须凭劲竹枝。
樵迳缓跻山诘曲，羁怀难琢句新奇。
绝怜万里澄秋霁，辜负潘郎风雨诗。
公馆
姜特立（宋代）

公馆当清夜，移樽近北墉。
秋声连蟋蟀，月色淡芙蓉。
生查子
许庭珠（清代）

珠箔隔轻寒，鹦鹉玲珑语。悄唤锁重门，莫放春归去。

桃李可怜生，各自啼红雨。点点带愁飘，吹入春江住。
桐
赵与？（宋代）

晚来狂索酒，量大酒无功。
窗豁能容月，楼高易得风。
碎声闻蟋蟀，疎影舞梧桐。
夜半成清梦，江硝垂钓翁。
早梅芳·海霞红
柳永（宋代）

海霞红，山烟翠。故都风景繁华地。谯门画戟，下临万井，金碧楼台相倚。芰荷浦溆，杨柳汀洲，映虹桥倒影，兰舟飞棹，游人聚散，一片湖光里。
汉元侯，自从破虏征蛮，峻陟枢庭贵。筹帷厌久，盛年昼锦，归来吾乡我里。铃斋少讼，宴馆多欢，未周星，便恐皇家，图任勋贤，又作登庸计。
得雨行
何梦桂（宋代）

万井泉枯民徙市，谁碾火轮烧海底。
蛇翳堕瓮鞭弗灵，丰隆困卧屏翳死。
天驱鬼格啄黔氓，神龙蓄雨不敢行。
万树翠乾禾赤熛，田田兆坼龟纵横。
卜侯闵雨无处祷，下问三老及五更。
为言乌龙有圣水，绝顶一泓如鉴平。
寻常澍雨多芳沼，颇怪年来云气少。
有进掣电现光怪，或见盘空形攫矫。
猩鼯藜藿人不经，侯往原乞水一瓶。
得水入城甫三日，一夕载雨来江亭。
生来不识此山状，见说人行蹑云上。
殷雷下界婴儿声，培塿千峰那可望。
山高地迥生神灵，莫嫌潴水才盆盎。
鬃头一滴落人间，平地鲸鲵生巨浪。
世事春花与秋叶，野马红尘云起灭。
龙山万古龙常存，年年幻变生鳞鬣。
斂藏神用潜幽宫，畜眼草草那识龙。
贤侯异政今鲁恭，此心直与神龙通。
吁嗟疲民隔天日，那值岁祲十六七。
麦烂蚕死谷复饥，沟壑委填忧旦夕。
及今雨足稻粱红，预期一饱吹豳风。
龙不有功归我公，公不复有归太空。
谁解作颂美形容，发微抉眇声金舂。
老我击壤歌山中，瓣香敬为曾南丰。
壮游篇赠庄君采捧郊诏入蜀
王慎中（明代）

南风其徐大火流，飞鸿鸣鸟声相求。劝君置节且莫叹，听我抚觞歌壮游。

六辔如丝子所持，壮游万里自兹始。圣皇穆穆开虞聪，昭代济济崇周礼。

天明地察隆祀典，睦族展亲敦令岂。玉牒千年奉至尊，金章八道驰行使。

黄封朝下明光宫，輶轩夕度泸沟水。益州鸟道接秦川，陇坂缘云高插天。

辨方藩肇蚕丛域，经野星分井鬼躔。驷马桥连清渭曲，太白标绝峨眉颠。

汹淙岩石互荡潏，悬梯断栈相钩连。丞相庙深老柏裂，子云亭古苍苔芊。

此去先登泰华峰，巨灵屃赑与天通。沧波夜泻鱼龙静，薜荔秋封鸟鼠空。

百年关头长涛浪，九折盘西多雨风。始信猿声堕客泪，遥怜巴唱引行艟。

皇皇帝命遐荒欢，朱门香袅轻烟寒。捧诏日高紫气绕，上殿风引鸣珂珊。

蜀王秉礼拜手读，溪老喧呼扶杖看。过秦论拟观风著，剑阁铭应览胜刊。

回舟好过滟滪堆，巫峡秋涛日夜来。潇湘竹密湖光动，濯锦帆张江色开。

作赋还投汨罗畔，题诗许上望乡台。苍梧气远不可叫，白帝城孤空自哀。

君不见成都当时羡相如，谕蜀文高辉驷车。子长历览浮湘水，归来乃有石室居。

故知壮士之志在四方，睢睢盱盱，户庭不出非丈夫。

方塘子，自矜意气弥宇宙。天路云逵不足登，要使声华满人口。

秖今天子勤延伫，持归报答何所有。去住萍踪岂足知，我歌壮游君莫疑。
题岳麓西轩三绝 其三
胡寅（宋代）

山雨冥濛久未晴，袖中长笛为君横。一声吹破浮云色，归去呼船载月明。
宝镜吟
柴元彪（宋代）

荆山已童若耶涸，若耶可采山可凿。
金精少皞不敢秘，鉴坏飞就欧冶错。
祝融煽焰千丈芒，玄冥洗光万里烁。
冷侵鸾镜影自舞，泓澈鬼神胆欲落。
圆象曜灵绛气浮，玉台悬处风飕飕。
山人一玩一心骇，毛骨竦竖难伫留。
直徵千金应我卖，拂拭高堂向人挂。
我行镜中人亦行，我拜镜中人亦拜。
向前试问镜中人。一我何缘有两身。
知是傍人知是我，一笑问君谁假真。
人在镜中亦一笑，惟我与君同一照。
照人照我休照形，照出人心方是明。
夜宿浦城鱼梁徐删定子出示林谦之挽其父二诗
吕祖谦（宋代）

五年不说空山雨，今夜鱼梁著钓船。
为问故人今健否，桃榔叶暗瘴江边。
春晴郊行 其一
释今无（明代）

暝烟初破日，宿涨未归河。花积重岩重，人閒春事多。

鸠呼声尚湿，市远路应讹。浩叹催双鬓，临流照逝波。
青山道中
陈天麟（宋代）

田舍鸡升屋，山家犬应门。
马行黄叶路，水绕夕阳村。
老觉贫为累，吾知道可尊。
此行聊复尔，万事信乾坤。
【南吕】一枝花_为玉梅作人
亢文苑（元代）

为玉梅作
人生萼绿生，天上轮茭降。比南周琼解语，比西锦能香。淡抹玄霜，自有罗浮像，扫梁园红翠乡。千般儿玉骨玲珑，一段儿冰魂荡漾。
【梁州】受用杀西湖处土，风流煞东阁何郎。芳湿一点何时忘。银钗半露，粉颈微妆；想那调羹滋味，止渴思量。占一枝素魂芬芳，算百花总是寻常。则要挂新月点缀昏黄，合夜雪色藏暗香，却休趁东风泄漏春光。惜花人正想寻芳，驿使频来往，怎禁那寂寞苦情况。则怕羌管声中，零落了萦损柔肠。
【尾】堪图石氏黄金帐，宜住芦花白玉堂，折莫便冰雪前村一千丈。沽一壶酒浆，向蹇驴背上，教那快忍冻的书生尽自赏。
夕次通州怀京邑僚友
严嵩（明代）

萧条古台上，云日蔽秋阴。已判同人袂，偏伤独客心。

坏窗微月度，高树早寒侵。沉念待明发，东山萝薜深。
松寥阁
秦瀛（清代）

高阁层崖上，披云坐翠微。岚光留佛住，松色挟江飞。

独此饭香屑，寂然生道机。匆匆又城市，还未著僧衣。
蓬维那号鳌山求语
释绍昙（宋代）

掣断任公子钓轮，波腾岳立几千寻。曾郎梦觉方惊险，撒手悬崖死却心。
禹穴
林景熙（宋代）

古迹微茫久，云深锁薜萝。
洞前青壁坼，世外素书多。
猿狎垂山木，龙灵起井波。
相传通海眼，鱼网得金斜。
祝英台近 落花如梦，芳草多愁，旅馆萧条，悲吟成调
沈允慎（清代）

鸭消香，莺唤梦，芳思倦春昼。独黯吟魂，微雨发红豆。

年来一寸黯肠，都成骚屑。是旧泪新愁搓就。

漂流久。空劳杜宇声催，归期几曾有。修竹闲凭，翠影薄凝袖。

鬓边花不胜簪，发羞搔短，奈荏苒、岁华辜负。
暮归
杜甫（唐代）

霜黄碧梧白鹤楼，城上击拆复乌啼。客子入门月皎皎，谁家捣乌风凄凄。

南渡桂水关舟楫，北归秦川多鼓鞞。年过半百不称意，明日看云还杖藜。
踏歌词四首·其四
刘禹锡（唐代）

日暮江头闻竹枝，南人行乐北人悲。
自从雪里唱新曲，直到三春花尽时。
次韵寄检讨
林敏修（宋代）

济北淮南梦到稀，牢愁犹赖酒来微。欲知饭颗诗人瘦，政忆长须主簿肥。

应世君方持手板，畏人我已著山衣。春来消息甚疏阔，徙倚高原惜寸晖。
南海祠东海中有小山可著屋
曾丰（宋代）

海里山巅著数椽，舂容仰止已翛然。
仙家自我有方丈，沙界从翛无大干。
万物长春天不夜，清风莫逆月忘年。
神游不制梦回兴，未了君臣父子缘。
咏怀堂故址
钱枚（清代）

璧月依然寂寞圆，飘零燕子小红笺。君王一唱无愁曲，赵鬼梅虫尽可怜。
张僧繇秋江晚渡图
黄公望（元代）

何处行来湖海流，思归凭倚隔溪舟。枫林无限深秋色，不动居人一点愁。
次韵李白石主事爱梅亭对梅花绝句十首录六 其四
张天赋（明代）

占断江南第一春，无边清洁可人亲。几回谩向花前立，香逐风来折角巾。
秋夜醉归有感而赋
牟融（唐代）

衔杯谁道易更阑，沈醉归来不自欢。惆怅后时孤剑冷，寂寥无寐一灯残。

竹窗凉雨鸣秋籁，江郭清砧捣夜寒。多少客怀消不得，临风搔首浩漫漫。
赵屯阻风书怀示黄成伯章子脩二首 其二
刘弇（宋代）

故家曾是鸟巢南，欲折归心迫片帆。十载萍根浮履舄，令人羞涩对青衫。
岁晚试笔一首
刘克庄（宋代）

忆与诸贤共造廷，暮年屈指略凋零。
颜郎衫色有时紫，潘令鬓毛无日青。
小草自应惭远志，落英犹足制颓龄。
左丞岂识吾诗者，举向村姑倚树听。
景祐释奠武成王六首
佚名（隋代）

四岳之裔，凉彼武王。
发扬蹈厉，周室用昌。
追对斋食，简册增芳。
升币以奠，声筦锵锵。
送上海道会沈练师
王绂（明代）

一簪华发羽衣宽，世外仙翁亦拜官。方朔自应从吏隐，旌阳唯拜济民安。

剑横星斗龙光见，佩响天风鹤背寒。回首丹房沧海上，弱流东去路瀰漫。
游宝方山
袁燮（宋代）

幽岩如高人，气骨天所赋。
凛然超尘寰，不受俗气污。
湖湘饶峰峦，往往穷僻处。
城郭去之远，谁能蹑芒屨。
安知古都梁，爽垲有真趣。
徜徉东郊外，青山在指顾。
山中八洞列，天巧於此觑。
蜿蜒老螭蟋，崭岩怒虎踞。
如屏亦如龛，一起复一仆。
卷阿坐良稳，狭径足难措。
帝观若险隘，中道本宏裕。
叠翠常回环，寒泉日倾注。
石乳一何粲，和气知有聚。
所见皆可人，十步目九寓。
造物不能秘，奇诡遂呈露。
奎画贲精舍，鬼神昔呵护。
古称小有天，仇池乃其附。
甬东有胜境，豁然四窗具。
玲珑皆自然，匪以雕镌故。
谁谓宝方小，是亦洞天数。
谁谓此邦陋，有景即可慕。
我本烟波徒，雅性厌驰鹜。
搜寻得所欲，心境顿明悟。
赏玩有余味，跻攀了不怖。
得意或忘归，苍然迫曛暮。
兹山虽可乐，用之乃成路。
有径不能用，茅塞大可惧。
对此发深省，岁月勿虚度。
俗态易湮没，清游莫辞屡。
援笔述鄙怀，愧乏惊人句。
秋怀十首末章稍自振起亦古义也
陆游（宋代）

辟尘当以犀，濯缨当以水；龟堂一炷香，世念去如洗。
人生天地间，太仓一稊米，哀哉不自悟，役役以至死！孰能从我游，趺坐燔柏子；夜半清磬声，悠然从定起。
踰洪水湾下兰江
姚燮（清代）

长空秋瘴卷黄茅，壑泻东倾走怒蛟。万壁泄云风自挽，六天战雹耳先聱。

大江独舸怜蓬鬓，古吹何年入画铙？小泊芙蓉斜日岸，去寻鹦鹉碧山巢。
送秘书晁监还何本国
王维（唐代）

积水不可极，安知沧海东。
九州何处远，万里若乘空。
向国唯看何，归帆但信风。
鳌身映天黑，鱼眼射波红。
乡树扶桑外，主人孤岛中。
别离方异域，音信若为通。
奉题付珠二首
刘克庄（宋代）

初祖西来但指心，大光明藏在胸襟。
世间盲汉浑忘却，误向骊龙颔下寻。
送二史三兄赴廷对
魏了翁（宋代）

吾家令兄弟，异氏而同气。
雅知义利分，不作温饱计。
天子龙飞春，了翁对轩陛。
柄臣方擅朝，党论如鼎沸。
轧轧不能休，一挥三千字。
植治贵和平，用人戒偏陂。
天子擢第一，期以风有位。
寻寘之古代，仍诏恩礼视。
后此者三年，东瞻复联第。
天子方谅暗，有言不得试。
岁行在协洽，文翁陈谠议。
惟知守家学，宁雇触时忌。
虽不第甲乙，自谓傥无愧。
古人为己学，何有於富贵。
穷则独善身，仁将以行义。
两兄西南彦，九牧将倒指。
平生刚直胸，毋以科举累。
矧逢主听宽，宁复怀顾畏。
厥今果何事，请略陈一二。
内无王文正，谁与理家事。
外无韩忠献，谁与饬戎备。
荧惑守羽林，震雷诧冬瑞。
天象已云然，人事犹尔耳。
劈析为上言，卓哉朝阳喙。
却携令名归，为亲一启齿。
送唐孟方教授三首
陆文圭（元代）

城东老圃旧书生，紧闭柴门懒送迎。
独袖篇诗与君别，相看白首不胜情。
长相思·净亭亭
谭宣子（宋代）

净亭亭。步盈盈。

蝉影明绡傅体轻。水边无限情。

翠尊倾。翠鬟倾。

归去如何睡得成。西风吹酒醒。
和于中丞夏杪登越王楼望雪山见寄
田章（唐代）

志乖多感物，临眺更增愁。暑候虽云夏，江声已似秋。

雪遥难辨木，村近好维舟。莫恨归朝晚，朝簪拟胜游。
牵牛花
韩淲（宋代）

露气浮风入短篱，蔓延高下复参差。轻清不作妖红艳，漠漠秋阴分外宜。
淮安舟泊
严遂成（清代）

时平淮戍罢屯兵，市属王孙未易名。灯火如萤楼月暗，帆樯为幕岛烟生。

东坡曾记沐猴戏，北使犹传银铸城。四十二湾皆种柳，绿阴三面镜中行。
梦母
尤澹仙（清代）

肠断慈亲却早违，伶仃弱质痛何依。那堪梦里相逢处，犹道儿寒合著衣。
题闽士倪生渠阳军中春晖堂卷
王恭（明代）

倪生倜傥人，眼白天下士。腹中千卷人岂知，未肯低头拾青紫。

如何孤剑独从军，迢递乡山隔楚云。鸿雁声中空吊影，鹡鸰原上叹离群。

故园梦远心常到，惆怅庭帏日应老。落羽偏怜反哺乌，春晖倍忆忘忧草。

春晖烨烨照营门，游子时时念母恩。白云几度频回首，边月何人不断魂。

荒城古戍无州县，瘴水蛮烟杂霜霰。相逢俱是五溪儿，寄书不到三秋燕。

昨夜宁亲赋独还，西风残叶穆陵关。衣沾彭蠡湖边雨，路指无诸郭里山。

君家更在罗江浦，丹荔花香酒如乳。菽水重欢膝下情，风沙不记军中苦。

匆匆又说别家林，衣上仍缝慈母针。时平边塞无烽火，知尔长悬爱日心。
废庙
孔平仲（宋代）

灵宇何年置，荒台渐欲平。丹青多泯灭，苔藓太分明。

栋宇非难复，威灵想不行。长林相蔽翳，惟有暮鸦鸣。
咏雪
曾巩（宋代）

北风萧萧鸣且歇，短日悠悠生复灭。
朝含沧海满天云，暮断行人千里雪。
初通壑谷气先冷，渐蔽郊原路疑绝。
并包华夷德岂薄，改造乾坤事尤谲。
驱除已与尘滓隔，濯溉终令枯槁悦。
相持始信竹析劲，易败可嗟萑苇折。
垂条巧缀如自近，眢井随形呀且缺。
飞檐{左车右献}{左车右献}驾长浪，巨壁林林倚精铁。
弊衣或有骭犹冻，荒宴谁能耳偏热。
壮夫抚剑生锐气，志士扃门养高节。
已开襟胸绝烦愦，更足沟塍慰空竭。
虽无酒体发嘲笑，亦有诗谣恣搜抉。
新阳仿佛送鑱凿，旧径参差分曲折。
留当屐齿印崖石，徒倚长松看寥泬。
江阴有桃源图方圆尺许宫室人物如针粟可数相
陆文圭（元代）

不自柴桑记裹来，似傅晨记入天台。
世间多少荒唐事，何独神仙有是哉。
句 其三
张商英（宋代）

安得将相似仲山。
招隐二首
陈傅良（宋代）

将子无登山，山上冈复冈。
朝为朱阳炜，暮作阴飚凉。
磴滑幽鸟啼，林深山鬼翔。
子兮何所求，乐此魑魅乡。
国人伫齐轼，吾党多鲁狂。
望子子不来，翠袖天风扬。
缁尘摆落尽，幽愿次第偿。
焦{明鸟}入冥云，虮虱宽贝阳。
子兮竟谁从，独乐无已康。
岂其羊之饥，而可谷与臧。
司徒侍中杜公挽辞三首 其二
韩琦（宋代）

直道当年梗，清名万世师。身閒心在国，迹退德高时。

警绝新诗雅，飞腾老笔奇。归休何所乐，持此造希夷。
邹天锡见过
李彭（宋代）

议郎梁狱坐口语，置散投閒今放回。令节由来迫吹帽，幽园寻胜独登台。

共歌昭代得银瓮，何暇著书名玉杯。此口惟堪饮醇酎，人间万事要寒灰。
月节折杨柳歌十三首 其六 六月歌
佚名（魏晋）

三伏热如火。笼窗开北牖。与郎对榻坐。折杨柳。同塸贮蜜浆。不用水洗溴。
赠清鉴上人
范浚（宋代）

川勤直下生马驹，早追奔电越国都。至今不肯著槽厩，蹴蹋万里浮江湖。

我来古寺长松下，邂逅解包逢藞䕢。尚看秀色带峨眉，墨玉贯珠常在把。

问今客路迷风沙，得无劳苦行天涯。笑言烦恼真佛事，去家千里犹吾家。

休公昔生我乡曲，一瓶得得游西蜀。鉴今却自蜀中来，好住兰阴结茅屋。
忆王孙
丁善仪（清代）

梧桐分绿上雕栏。幕卷帘垂夜未阑。玉骨珊珊惯耐寒。

掩青鸾。绝代蛾眉称意难。
焦桐篇寄李㤅伯慈铭
马赓良（清代）

焦桐慕素丝，明镜照芳姿。之子一相见，关山远别离。

秋风动萧晨，早凉生绮阁。不恨秋风凉，但恨罗袂薄。

柔肌莹冰雪，美目耀春星。谢彼脂与粉，还吾婉娈形。

秦女引凤吹，蜀客求凰操。丝竹虽殊音，宫商本同调。

焚香理瑶徽，对镜扫蛾眉。焦桐有时斫，明镜无时疲。
杜鹃
张舜民（宋代）

飞伏终难见，空抟似老乌。
一身随变化，故国任丘墟。
簇簇花如血。声声怨不枯。
春山情更好，何必夜相呼。
句
冯载（宋代）

荆轲一去不复返，易水东流无尽期。
登岭望
许鼎（唐代）

淼淼三江水，悠悠五岭关。雁飞犹不度，人去若为还。
好事近
赵与仁（宋代）

春色醉荼縻，昼永篆烟初绝。临水杨花千树，尽一时飞雪。

穿帘度竹弄轻盈，东风老犹劣。睡起凭阑无绪，听几声啼鴂。
缠头曲
赵汝燧（宋代）

阿蛮妙舞翠袖长，臂韝珠络带宝装。春风按试清元殿，粉白黛宝立两傍。

三郎老手打羯鼓，太真纤指弹龙香。箜篌野狐拍怀智，觱篥龟年笛宁王。

中有八姨坐绮席，淡扫蛾眉压宫妆。醉看阿蛮小垂手，飞燕轻盈惊鸿翔。

八姨指挥三郎听，颁赉岂惜倾篚箱。缠头一局三百万，莫遣傍人笑大唐。

尾声方断地衣卷，忽闻鼙鼓喧渔阳。播迁才出望贤路，玉食未进日卓午。

粝饭胡饼能几许，不饱皇孙及妃主。阿蛮知是何处去，但见猪龙胡旋舞。
原上新居十三首 其六
王建（唐代）

自埽一间房，唯铺独卧床。野羹溪菜滑，山纸水苔香。

陈药初和白，新经未入黄。近来心力少，休读养生方。
听歌二首（前篇一作听刘端公田家歌，后篇作耿家歌）
张祜（唐代）

儿郎漫说转喉轻，须待情来意自生。

只是眼前丝竹和，大家声里唱新声。

十二年前边塞行，坐中无语叹歌情。

不堪昨夜先垂泪，西去阳关第一声。
月石
陆九韶（宋代）

玉兔爱佳泉，饮泉化为石。
规圆立山趾，万古终不息。
应厌旧星躔，盈稀多缺夕。
自从寄兹踪，表表无晦蚀。
光彩虽暂埋，体素得不易。
神物岂终潜，早晚照九域。
和陶贫士七首
苏轼（宋代）

人皆有耳目，夫子旷与娄。
弱毫写万象，水镜无停酬。
闲居惜重九，感此岁月周。
端如孔北海，只有樽空忧。
二子不并世，高风两无俦。
我後五百年，清梦未易求。
和吴冲卿省副见赠
邵雍（宋代）

非有非无是祖卿，都来相去一毫芒。
人人可到我未到，物物不妨谁与妨。
失即肝脾为楚越，得之藜藿是膏梁。
一言千古难知处，妙用仍须看吕梁。
浣溪沙
管鉴（宋代）

秾李花开雪满空。缟裙香袂俨春容。艳妆一笑喜相逢。
拟倩清歌留白日，且扶残醉殢东风。好迟留处却匆匆。
代人作春闺怨十首 其四
朱升（宋代）

生来最不耐离愁，缜日娇啼倚画楼。邻舍女儿兢相笑，奴家半月不梳头。
偈颂一百三十三首 其四十五
释居简（宋代）

是佛亦拜，是魔亦拜。大胆小心，不妨忒煞。
赴御宴
任希夷（宋代）

新元六日三陪宴，黼扆前头御榻横。
紫袖旁阑宣乐节，金貂当榻赐杯行。
四夷来致三呼祝，万舞驭同九奏声。
谬忝词臣无补报，丰年惟愿稼如京。
寄王仲彝仲彝留三衢久不归省因又箴之
高翥（宋代）

别君三见雁南飞，梦裹相逢觉又非。
书去不知何日到，人来先问几时归。
正堪镫火亲书卷，莫遣尘埃染客衣。
二老倚门知已久，交情於此亦依依。
与卫淇竹郡守集江心寺 其三
游朴（明代）

海外空传有十洲，何如江上驻丹丘。瑶池西去芝田近，碣石东倾砥柱留。

波浸楼台天上下，地随潮汐日沉浮。神山不隔人间世，笑杀徐生弱水舟。
阴山观猎和赵待制回文
汪元量（宋代）

围猎看人放海青，黑山峡口路交横。
飞鸿雨湿云天远，去马风寒雪塞平。
归客北边关柝击，过军西畔寨灯明。
巍巍殿帐氈房暖，衣铁冷深更鼓鸣。
袁大监挽词三首
梅尧臣（宋代）

不向斗牛望，已闻风雨哀。
沉埋太阿剑，毁折豫章材。
百链饱於锻，九层谁起台。
平生嗟泯泯，逝水讵重来。
清夜
孔平仲（宋代）

夜久景逾清，行吟到小亭。梨花带明月，银汉淡疏星。

渡水渔歌远，巡山鬼火青。此时尘虑息，豁若醉初醒。
新辟小园
陆游（宋代）

西戍归来鬓已霜，生儿又过乃翁长。
眼明身健残年足，饭软茶甘万事忘。
学废仅能书姓字，客来嬾复倒衣裳。
山园寂寂春将晚，酷爱幽花似蜜香。
西湖
刘黻（宋代）

沧波混碧空，杨柳路皆通。
列岫疑奔马，新桥学跨虹。
东风香迹满，西日乐声丛。
总是游观者，幽人趣不同。
庆长春（寿戴一轩）
铁笔翁（宋代）

有酒如渑，便开怀痛饮，我歌君拍。世事轮云都莫问，只要颜红鬓黑。鹂燕风清，鸳鸯水暖，打当生申节。薰风来也，几人感戴翁德。

好是驾海胸襟，屠龙手段，一笑乾坤窄。门外尘涛三百尺，不博剡溪一雪。绿幕红围，妙歌细舞，且醉三千客。问翁年纪，广成千有二百。
冬至阴雨
朱熹（宋代）

愆阳值岁晏，忽复层阴结。一雨散霏微，千林共骚屑。

端居遗簿领，远意怀幽洁。旷虑守微痾，殊方感新节。

岂伊田庐念，丘垄心摧折。还登东领冈，瞻伫何由歇。
客里
严粲（宋代）

客里何知度岁华，春风香却一番花。山行转处闻鸡犬，杨柳阴阴卖酒家。
王升之绝句以诗成有共赋酒熟无孤斟为韵因次其韵 其一
刘跂（宋代）

端居得韵语，不作凉秋悲。快若弹丸转，知是王家诗。
挽周兰坡先生三十韵
弘瞻（清代）

今代銮坡侧，斯人不易求。节还惊蜕委，鹤化忆仙游。

禁地欢初接，骚坛契早投。星云焕彝鼎，风雨落琳球。

典册群推马，长城快倚刘。数谈知少日，流览足前修。

硎发看犀利，机行肯逗遛。已开翔鸑鷟，暂遣絷骅骝。

应诏鳣堂喜，程材铁网收。科名新押榜，馆阁旧登洲。

苏陆遥宗法，沈张近比侔。台阶行贰秩，仙仗谒南州。

遂命参桓傅，谁容附李舟。龙钟偏作态，蓬梗动怀忧。

朝借邻家蹇，沽凭御赐裘。后生夸夺锦，多病欲扶鸠。

小酌能过访，分题互劝酬。层层蕉叶剥，轧轧茧丝抽。

敌破探囊底，镫传竖指头。濠梁观唼喋，林木送钩辀。

声逐瑶琴断，光仍宝墨浮。老成纷落叶，尘世幻轻沤。

细想无余恨，祇缘未乞休。此生原特达，底事类穷愁。

架尚堆千卷，车宁要八驺。重泉魂渺渺，残雪路悠悠。

旅榇寒郊厝，遗孤薄宦留。春随渔艇发，江入海门幽。

姓氏垂青简，襟期在白鸥。郑乡诸弟子，若个涕先流。
次韵桑民怿和晦庵先生读道书六首 其五
张吉（明代）

金丹浴何处，仙掌露清凄。一粒试鸡犬，便与丹霄期。

亭亭瑶台月，千古照妍姿。得一靡销毁，了了不容思。
依韵和再开芍药十六首 其一
陆佃（宋代）

同时几许已成空，回首荣枯是梦中。自昔一般称国艳，而今两梦嫁春风。

谁人与刻三年叶，何事惟开十日红。试倚玉梯丹汉外，为渠方便问元功。
题瑞圣园
孔武仲（宋代）

深沉百尺池，坐见渊鱼跃。
蓊蔚千秋木，中闻鱼鸟乐。
久与鱼鸟暌，尘土厌徽索。
偶来叩异境，佳思得开廓。
朝廷尚清熙，圣主守勤约。
銮舆不游幸，花卉任荣落。
便如到山林，不悟近城郭。
心间与境一，足以慰寂寞。
由来市朝味，未易胜林壑。
因循不远引，佥信吾侪弱。
满江红（汪秘监席上作）
赵彦端（宋代）

赐被薰炉，曾同见、官槐重绿。时归看、绮疏叠嶂，楚腰翻曲。君过蓬山轻岁月，我怀庐阜分符竹。道别离、待得再归来，人应俗。

春欲动，醅初熟。追一笑，森三玉。且相对青眼，共裁红烛。小语人家闲意态，浅寒都下新装束。念平生、和雨醉东风，从今足。
二郎神（西施浣沙碛）
周弼（宋代）

浪花皱石，飐夜月、欲移还定。想白苎烘晴，黄蕉摊雨，人整斜巾白领。剪断鲛绡何人续，黯梦想、秋江风冷。空露渍藻铺，云根苔甃，指痕环影。重省。五湖万里，谁问烟艇。料宝像尘侵，玉瓢珠锁，羞对菱花故镜。领略鸦黄，破除螺黛，都付渚苹汀荇。春醉醒，暮雨朝云何处，柳蹊花径。
国姓涛歌
洪繻（清代）

鲸鱼跋浪沧溟里，岛屿无云雷声起。波涛澎湃天低昂，气满尾闾飓风止。

千秋万古常喑呜，自是孤臣心不死。孤臣有谁气拍空？明人姓郑、名成功。

唐王赐与国同姓，天荒地老开鸿濛。昔日中原纷战骑，为鹍、为鹏风摩翅。

英声直震大江南，钱塘铁弩三千避。海枯不见孤臣心，潮落常满英雄泪。

泰山横流不能齧，咤𠮟空有冲霄志！归来厦岛天无光，地窄不足供徜徉。

宗悫长风万里浪，回头东海望炎荒。喝石可渡无巨浸，投鞭可断无汪洋。

骑鲸直入鹿耳门，海若辟易湘灵奔。波浪风云生指顾，鳌柱如山日月吞。

蜑水蛮乡拔荆棘，三十六屿澎湖侧。岛中忽现蜃气城，海外自成蛟龙国。

喘息不觉生雄风，当时早已气如虹。天倾欲将一木拄，时携匕首摩苍穹。

划断鸿沟不纳款，欲与华岳争累卵。忽呼渡河宗泽薨，此恨填海海难满！

秋风喷礴作洪涛，忠臣气比秋风高。唏嘘千里皆黑色，翻腾万籁为怒号。

日出扶桑不彪炳，龙蛇浮沈大力猛。如山、如雪挟船飞，海人谓是「长鲸影」。
对梓树花
倪瓒（元代）

去年梓树开花时，美人明珰坐罗帷。
今年梓树花如雪，美人死别已七月。
梓花如雪不忍看，沉吟怀思泪阑干。
鸣鸠乳燕共悲咽，柳绵风急烟漫漫。
南峰山
赵善正（宋代）

山上青天山下溪，白云流水两相宜。丹成共尔南山老，采采松枝亦疗饥。
扬州五咏 摘星亭〈迷楼旧址。〉
苏辙（宋代）

阙角孤高特地迷，迷藏浑忘日东西。
江流入海情无限，莫雨连山醉似泥。
梦里兴亡应未觉，后来愁思独难齐。
只堪留作游观地，看遍峰峦处处低。
八月十二夜至十六夜皆无月赋诗三首
赵蕃（宋代）

月向中秋俟，阴从一夕愆。
望中孤老眼，暗里耸吟肩。
灯婢深留照，桃笙冷废眠。
思兮在何许，有梦隔山川。
虚飘飘一首
王阮（宋代）

虚飘飘，雪花逢日照，
柳絮入春摇。腐草编浮屋，
游丝织彩绡。老蚌三更光射月，
风鸢一片纸干霄。虚飘飘，
比人富贵犹坚牢。
彩云桥
周弼（宋代）

断桥流水两无期，残日轻云处处疑。
乞与行人自沽酒，满旗风雨豆花篱。
哭徐玑五首
赵师秀（宋代）

思君气实充，不与短折类。
血死匪无由，恐是服椒罪。
君于药自深，何独此乎昧。
岂不闻仙人，饵菖得千岁。
题刘端礼达轩
王庭圭（宋代）

昔贤曾此卧烟云，鹤怨猿惊几度春。绿蕙再游今日路，青山如对往年人。

儿童共是窗间客，梦寐犹怀席上尘。待得绕轩多种竹，等闲来看莫嫌频。
游仙二十四首 其二十一
吴筠（唐代）

整驾辞五岳，排烟凌九霄。纷然太虚中，羽旆更相招。

且盼蓬壶近，谁言昆阆遥。悠悠竟安适，仰赴三天朝。
偃月泉
范成大（宋代）

松风竹露午犹寒，知有龙蟠一掬悭。
我欲今年来结夏，莫扃岫幌掩云关。
寄元龄弟五首
裘万顷（宋代）

俯仰之间又一年，即看科诏下天边。
功名万一来相逼，试向荣途小著鞭。
霓裳中序第一
石正伦（宋代）

凭高快醉目。翠拂遥峰相对簇。千丈涟漪泻谷。爱溶漾坠红，染千芬馥。何人笑掬。想温泉、初卸绡彀。春风荡，六宫丽质，那日赐汤沐。

双浴。绣凫飘逐。恍记展、江南数福。而今鬓边渐鹄。阮洞音稀，懒访仙躅。紧船桥畔宿。听静夜、冷冷奏曲。长安远，渭流香腻，暗忆晓鬟绿。
墨兰
黄庚（元代）

一幅幽花倚客窗，离骚读罢意凄凉。
笔头唤醒灵均梦，犹忆当时楚畹香。
偈颂一百零一首 其九十七
释慧性（宋代）

二月春过半，园林一样新。傍花看蝶舞，近柳听莺吟。

远客来相看，还曾悟此心。林郑珍，井底种林檎。今年桃李贵，一颗直千金。
次韵韩川奉祠西太乙宫四首
黄庭坚（宋代）

万灵未对甘泉，五福问祀迎年。
旍旂三斿半偃，风马云车闯然。
五月九日甲子至月望庚午大雨水不已十首 其六
方回（元代）

眼待稻花看，青苗浸急湍。万家应恸哭，五月更恒寒。

政尔千仓足，犹云一饭难。凶灾忽如此，容易便平安。
崇安令朱邈公达
李纲（宋代）

秀气蜿蜒作武夷，岩峦窈窕白云飞。再游未尽平生兴，六幅生绡画得归。
重九前一日示弟侄
章甫（宋代）

人生百岁未易满，我已五十仍加三。
异县长怜九月九，故园远在南山南。
绿尊青眼旧相得，黄菊白头还好簪。
明晨汝辈早同出，脚力跻攀吾尚堪。
锦蓑衣
贾似道（宋代）

翅宽翅急最为低，识者当场便敢欺。
生得两边如乌翅，名传天下锦蓑衣。
江阴绝句
裴若讷（宋代）

紫莼江上是吾家，一叶扁舟一钓车。何必陶公种鱼法，雨汀烟渚尽生涯。
懊憹歌（五首）
刘基（明代）

昨夜霜风起，入户复吹帷。
儿啼母心酸，母愁儿不知。
黄犊子谣
不详（唐代）

黄㹀犊子挽纼断，两脚蹋地鞋𪎱断。
桐庐道中
杨万里（宋代）

肩舆坐睡茶力短，野堠无文山路长。鸦鹊声欢人不会，枇杷一树十分黄。
为仇近仁赋山村
释文珦（宋代）

我爱山村人，自得山村趣。
唯与渔樵狎，绝无轩冕慕。
高情寄云松，至乐在霜芋。
长吟招隐诗，更作閒居赋。
出处均不静，旷达遗万虑。
犹嫌车马喧，肯受尘土污。
白驹志虽洁，玄豹斑已露。
只恐鹤书来，夺我良朋去。
醉歌
陆游（宋代）

三十六策醉特奇，竹林诸公端可师。
秋风萧萧吹鬓丝，蟹螯正可左手持。
醉倒村路儿扶归，瞠儿不识问是谁。
浩歌起舞夜何其，北斗磊落明河移。
贵人惜醉渠自痴，黄金络马夸市儿。
一朝祸来莫支持，新州如山不可移。
再次韵酬正仲
舒岳祥（宋代）

好翁须好客，相映柳和花。
自是曹刘匹，非分唐宋家。
书空因学草，品水为知茶。
爱酒欣逢伴，临风醉墨斜。
画堂春 忆别
杨继端（清代）

春山春水绕离思。垂杨新绿丝丝。索居情绪半成痴。

懒谱新词。

记得苏台分袂，尊前强自扶持。桃花落尽有谁知。

暗蹙双眉。
和王定国二首 其一
吕陶（宋代）

三十年前愁送别，八千里外喜同归。自甘衰叟锄新圃，未许高才恋旧矶。
蔷薇
储光羲（唐代）

袅袅长数寻，青青不作林。一茎独秀当庭心，

数枝分作满庭阴。独日迟迟欲将半，庭影离离正堪玩。

枝上莺娇不畏人，叶底蛾飞自相乱。秦家女儿爱芳菲，

画眉相伴采葳蕤。高处红须欲就手，低边绿刺已牵衣。

蒲萄架上朝光满，杨柳园中暝鸟飞。连袂踏歌从此去，

风吹香气逐人归。
陪总卿路钤相麦观花修出郊故事
曹彦约（宋代）

二月春光最恼人，不禁春恼更寻春。
关心秀入青青陇，适意红临滟滟津。
开阖雨晴天气巧，铺张桃李世情均。
病夫已作庐山梦，尚拥篮舆吒后尘。
食早荔七首
刘克庄（宋代）

活八十年头雪白，啖三百颗面桃红。
村南村北无人识，向荔枝边觅此翁。
观音泉
张耒（宋代）

岩松偃盖不知年，寂寂秋灯宝供前。
清彻一源传万古，空山长伴白衣仙。
书近事二首
刘克庄（宋代）

石卫尉家先没入，黔娄生处亦诛求。
客嘲未悟漫天戏，鬼瞰皆知偃月谋。
不许他人分越国，预拚异日去崖州。
傍观莫枉为酸鼻，鹿死无魂岂有愁。
送郑惠叔尚书守建宁
楼钥（宋代）

十五年前送别诗，道山持节向江西。
今年又见送公别，大天拥麾镇闽越。
向来惜别固已深，今日掺祛尤动心。
尚书自是第一人，气义相许披胸襟。
南宫五表平明入，列辟传闻俱耸立。
寿皇圣孝冠百王，三复高文天为泣。
擢处螭坳宠数新，果然百日掌丝纶。
拭圭修聘称应变，握节不挠威殊邻。
直上银台尤振职，李藩气概时批敕。
嗣皇锐意新百度，笔端真有回天力。
星辰听履冠文昌，急流勇退惊朝行。
望之正欲试冯翊，长孺宁肯薄淮阳。
孤拙自怜销壮志，三入修门空负愧。
荐人不进终不已，独赖当时言有味。
公在犹叹一居州，公去无人为王留。
公乎行归佐天子，肯作管晏卑微休。
停云诗
舒岳祥（宋代）

俯仰换世，昨梦蚁柯。
故交零落，屈指无多。
孔时尹任，夷清惠和。
各言尔志，夫也如何。
朝云墓十首次孙西庵先生韵 其八
何绛（明代）

北邙松柏锁愁烟，望尽黄茅是海边。孤垄阴风吹宿草，出云清海欲歌筵。

微波有恨终归海，明月无情却上天。日暮乡关何处是，亦应怀抱暗凄然。
酬黄执礼见和
胡寅（宋代）

闻从轺车出，勤农不务夸。
欢谣驱宿雾，飞盖乱晨霞。
醉偃风前草，诗装锦上花。
也将求二顷，输税补公家。
湖上偶成二首
白玉蟾（宋代）

湖天清旷万缘虚，暂借僧房作宰予。
梦觉风凉归去晚，满空飞翠扑篮舆。
借书四首 其四
释函可（明代）

世人爱读书，将以荣其躯。山人爱读书，亦以乐其躯。

倦卧置枕边，行止常与俱。人言何苦尔，我亦笑其愚。

不愿天中天，胡为效世儒。
又和寄惠藤箧绝句
王禹偁（宋代）

蛮藤编箧自番禺，锦袋罗囊尽不如。
乞与扬州贮诗草，行春谁怕雨随车。
廖仙岩
吴世范（宋代）

治民因得道，浮世学应难。
自是神仙骨，非干龙虎丹。
松篁排洞罅，楼阁倚云端。
此日朝真去，惭为五品官。
寄秋怀 其四
赵蕃（宋代）

我不识裘父，闻之空有年。曾题五字寄，仅以尺书旋。

诸老没已久，故家谁复贤。犹欣得吾子，句法早亲传。
南康县圃赏梨花呈长官
赵必象（宋代）

霜玉肌肤冰雪魂，春风庭院月黄昏。
儿曹不解吟翁意，无雨无风也闭门。
杂咏一百首·支遁
刘克庄（宋代）

若以色见我，几于貌失人。
林公少须发，澄观欠冠巾。
白苎 赠阶前老少年
陈世祥（清代）

小屏中，觉布被，微凉淅淅。纸窗未启，早见晴光窥隙。

却原来、西未一夜吹空碧。花草悦新秋，总净叶柔枝欢适。

切切吟虫，吟而清而不激。有感慨之人，无语当阶立。

深惜。盈阶秋意，染绛匀黄，供人鉴赏，博个少年相识。

谁知道，已把壮时虚掷。如今老大，才和秋海棠，一般装饰。

只有霜深，那时枫叶，知他踪迹。多少闲愁，除酒难消得。
偶成
张侃（宋代）

竹奴角簟颇相宜，正是书斋寂静时。白鸟忽穿林影去，自携纨扇细题诗。
为修樗作歌
释文珦（宋代）

我爱岩间古樗栎，蔽日参云过千尺。
樵苏来往作阴凉，不为风千变颜色。
匠氏入林持斧斤，材无大小皆选抡。
豫章楩楠岂复有，独以无用全其身。
山僧历得养生理，故以岩樗自为比。
只把樛枝庇本根，肯夸美干招残毁。
幽人志士当勿疑，听我朗诵岩樗诗。
纵为梁栋或易挠，岩下清风无尽时。
唐多令 用草窗韵
陆珊（清代）

谢了木芙蓉。一年花事空。望家乡、心事归鸿。越水胥江天咫尺，飞不过，数山峰。

画烛影摇红。乱蛩吟砌东。待消愁、酒浅愁浓。病骨支床眠不得，听疏雨，打梧桐。
赠升州王使君忠臣
李白（唐代）

六代帝王国，三吴佳丽城。
贤人当重寄，天子借高名。
巨海一边静，长江万里清。
应须救赵策，未肯弃侯嬴。
感遇十二首·其七
张九龄（唐代）

江南有丹橘，经冬犹绿林。
岂伊地气暖？自有岁寒心。
可以荐嘉地，奈何阻重深。
运命惟所遇，循环不可寻。
徒言树桃李，此木岂无阴？
龙华大像盖冀国夫人所作因成二绝
何耕（宋代）

慧性元从戒定薰，百花潭水洗僧裙。
个中力量真超绝，故老尚传娘子军。
为顾起潜题秀野草堂第一图四绝句 其四
夏孙桐（清代）

竹西流落久云烟，劫后搜罗信胜缘。今日楚弓还楚得，卜君世泽永绵延。
昭潭十爱
梅挚（宋代）

我爱昭州月，间宵入绮楼。
凉生荔浦树，冷熨桂江秋。
朱户千家启，浮云万里收。
谁夸魏公子，飞上邺门游。
偈颂一百零二首
释绍昙（宋代）

脚跨马师门，便有弥天过。
喝得耳朵聋，扭得鼻头破。
纵大雄毛虎略露爪牙，脱百丈野狐不昧因果。
说条念贯，监本无端，
不独瞒人亦自瞒。
点绛唇（和张文伯）
王之道（宋代）

竹外梅花，檀心玉颊春初透。一池风皱。妙语天生就。

有个人人，池娜灵和柳。君知否。目成心授。何日同携手。
第二十三南泉斩猫颂
释义青（宋代）

临险推人事要知，求财先自露针锥。钓鱼尽说谙风势，及至风来波路迷。

潦倒赵州虽好手，钟鸣斋后赴来迟。要知大像嘉州路，铁牛镇断陕关西。
赠传子文
陈与义（宋代）

渔子牧儿谈笑新，先生胜日步湖漘。
沙边忽见长身士，头上仍欹折角巾。
豺虎不能宽远俗，山川终要识诗人。
芦丛如画斜阳里，拄杖相寻无杂宾。
贺新郎（送郑材卿）
刘学箕（宋代）

莫向愁人说。叹人生、不如意事，十常七八。是则中年伤怀抱，客里何堪送客。又添取、一襟凄咽。岸柳凋零秋容澹，黯消凝、怎忍轻攀折。重会面，甚时节。

杏花丽日梅花雪。记当时、一觞一咏，楚云湘月。别后君休劳春梦，转眼江南塞北。莫漫被、闲愁萦结。且判离筵今夕醉，霎时间、便见兰舟发。空怅望，水云阔。
柳梢青
杨无咎（宋代）

瑞鸭烟浓。晓来弦管，声在霜空。却退寒威，借回春色，满苑香风。

几时人下瑶宫。记千载、今朝庆逢。满捧瑶觞，芝兰丛里，锦绣光中。
午过乌东
杨万里（宋代）

险尽涂初坦，寒轻日向中。
稻云迟雨碧，荞雪早霜红。
五日再行役，二年三鞠躬。
只言弃官久，却与在官同。
独乐园新春
司马光（宋代）

春风与汝不相关，何事潜来入我园。
曲沼揉蓝通底绿，新梅翦彩压枝繁。
短莎乍见殊堪喜，鸣鸟初闻未觉喧。
凭仗东君徐按辔，旋添花卉伴芳樽。
初秋
陆游（宋代）

初夜月犹淡，入秋风已清。
萤孤无远照，蝉断有遗声。
命薄惭勋业，才疏负圣明。
青鞋若耶路，亦足慰平生。
登嵩山十首 峰顶寺
苏辙（宋代）

重重山前峰，上上终非顶。
行登众岭彻，始得山门迥。
高风惨多寒，落日侧先暝。
却视向所经，眇如在深井。
风雨有秋色率然成小诗呈道济长官
孔平仲（宋代）

学馆人归静若山，久阴梅湿上衣冠。酣酣雨意牵愁远，飒飒秋声吹梦寒。

竹笋解包堆屋角，蓼花抽穗出墙端。此时最忆吴江上，千顷烟波一钓竿。
涵虚阁
苏洵（宋代）

幽居少尘事，潇洒似江村。
苔藓深三径，衣冠盛一门。
岭云时聚散，湖水自清浑。
世德书芳史，传家有令孙。
维那观师以偈示余求诗为赠因成两绝句
孔武仲（宋代）

夹路长松绿荫繁，送君从此入幽关。
铜瓶锡仗无拘系，正好窥寻瀑水源。
九月望日同君谟侍郎泛西湖夜饮
张先（宋代）

清歌曲曲酒巡巡，一举金蕉五十分。
山影与天都在水，风光为月不留云。
节回路口千门待，乐过湖心四岸闻。
莫笑闲官奉欢席，自来蒿艾近兰薰。
歌
吴彩鸾（唐代）

若能相伴陟仙坛，应得文箫驾彩鸾。

自有绣襦并甲帐，瑶台不怕雪霜寒。
寄澧阳吴使君
齐己（唐代）

南客西来话使君，涔阳风雨变行春。四邻耕钓趋仁政，

千里烟花压路尘。去兽未胜除狡吏，还珠争似复逋民。

红兰浦暖携才子，烂醉连题赋白蘋.
朱挥使昆仲南园八咏 其四 盟鸥石
韩雍（明代）

二难总忘机，盘礴坐云骨。白鸟知此心，浮波不肯没。
同王见可、刘子年循南溪，度西桥，登天柱冈
杨万里（宋代）

亲交久别忽相从，饭罢相将拄瘦筇。
深涧小桥聊驻步，胡床羽扇对西风。
水声流入肝脾里，日影轻遮云气中。
玉润即看朝玉阙，山居独自卧山翁。
失调名
佚名（宋代）

和尚性好耍。贪恋一枝花。见说醉归明月夜。滋味难禁价。金帛宁论价。毒手遭他下。料想从今难更也。空惹傍人话。
云盖老僧八十二
彭汝砺（宋代）

邂逅还相见，慇勤复自陈。三千大千界，八十二年人。

衲衣云水旧，头鬓雪霜新。手种庭前柏，如今大似身。
宫词 其十四
赵佶（宋代）

蟾光秋半倍婵娟，河汉潜微莹碧天。楼上美人贪醉赏，晓钟声断遂经年。
次韵王龟龄谒大禹祠酌菲饮泉
喻良能（宋代）

不到稽山已十年，梦中物色故依然。
忆寻绝境经幽寺，曾向东依酌妙泉。
书穴雨馀云扑地，鉴湖春昼水连天。
别来乔木高多少，想见娇莺自在迁。
和李元叔秋怀 其一
綦崇礼（宋代）

移居寄城郭，阒如在郊坰。百卉暮凋翠，两山常对青。

儿童渐吴语，气俗易薰蒸。喜闻淮师捷，神武畅威棱。

叛寇不足灭，四夷其来庭。十年乱离厄，永夜乡关情。

庶见丘墓邦，敢贪簪绂荣。故人致尺素，笑烹双鲤赪。

清切哦十咏，飘零乖一觥。岁晚良可会，济世须时英。
山礬
赵汝鐩（宋代）

七里香风远，山礬满路开。
野生人所贱，移动却难栽。
奉送范司空赴朔方（得游字）
吕温（唐代）

筑坛登上将，膝席委前筹。虏灭南侵迹，朝分北顾忧。

抗旌回广漠，抚剑动旄头。坐见黄云暮，行看白草秋。

山横旧秦塞，河绕古灵州。戍守如无事，惟应猎骑游。
闲夜二首
司空图（唐代）

道侣难留为虐棋，邻家闻说厌吟诗。

前峰月照分明见，夜合香中露卧时。

此身闲得易为家，业是吟诗与看花。

若使他生抛笔砚，更应无事老烟霞。
释老六言十首
刘克庄（宋代）

参请烧丹方士，瞻相多宝如来。
闻丹灶有声裂，入宝山空手回。
句 其三
蒋之奇（宋代）

九峰篸碧玉，一水剪青绡。
胡山人归王屋，因有赠
张籍（唐代）

转转无成到白头，人间举眼尽堪愁。此生已是蹉跎去，

每事应从卤莽休。虽作闲官少拘束，难逢胜景可淹留。

君归与访移家处，若个峰头最较幽。
赠龟卜金谷祥
陶宗仪（明代）

周官太卜宝神龟，旦旦粱黄澡祓之。造灼钻研恭按式，谋为杌隉用稽疑。

一人能了三人识，诸兆还从四兆推。独有谷祥金处士，传家术业邃于斯。
石村阻雪云松惠诗依韵奉答 其一
蓝仁（明代）

清湖晴雪对莲峰，下有弦歌一亩宫。题得新诗寄茆屋，长松修竹共清风。
溪山堂玩月
姚勉（宋代）

前山杳霭翠烟凝，几点疎星隔岸灯。
不是飞来千里月，如何照彻一壶冰。
天开图画无穷趣，人在林峦最上层。
动智静仁须有得，栏干莫只等閒凭。
生秋诗用元微之生春诗韵 其十六
弘历（清代）

何处生秋早，秋生晓镜中。宝奁初吐月，高髻不惊风。

靧面酥旋滴，弹唇汗欲融。却闻呼小玉，带露折萱丛。
送高学士知越
薛映（宋代）

晋朝名理汉循良，胡粉宫闱紫界墙。
得请仍辞史官笔，忆归重界会稽章。
閒寻岳寺茶香细，盛会江楼鱠缕长。
官是秋曹俱老大，异时同约棹沧浪。
赠杜山人
张舜民（宋代）

才疏性懒一微官，终日沉埋尘上间。
安得便为归去计，共君吟咏伴君闲。
次韵择之过丫头岩
朱熹（宋代）

四面晴冈紫石崖，如何浑作白皑皑。须知暖入阴泉溜，不是寒封积雪堆。
蓬屋
李覯（宋代）

长簷数尺庇堂东，疏漏从来只有蓬。
日影碎如秋树下，雨声初有夜般中。
竹经蠹了多垂地，箬到乾时半捲空。
此处想非人所竞，众言千万莫相攻。
逢贾老
郑獬（宋代）

买得虚名东路归，自怜鸥鸟本忘机。
吾师不用苦迎送，亦是当时一布衣。
和于子仪观见赠二十韵
郭印（宋代）

壮岁悟修性，磨砻谢圭角。
随身尘网中，意气翔寥廓。
动遭白眼观，罕识黄金诺。
圣贤皆吾心，所读真糟粕。
妙处谁与语，此道今萧索。
西施及嫫母，本身非美恶。
掩关学宴坐，浩气合冲漠。
身世鸿毛轻，利名蝉翼薄。
兀兀寡知音，头童齿将豁。
向未得良友，杯酒屡同酌。
见我辄倾倒，清音听明铎。
马队骧天骥，鸡群昂野鹤。
新诗续风骚，久矣无此作。
词锋敏而锐，百献敢一酢。
愿君偃戈矛，使我坚城郭。
中虚道自来，大信本不约。
养兹百炼金，劫火难销铄。
心法两俱忘，无解亦无缚。
参乎一以贯，回也不改乐。
富贵何足云，侯门空赭垩。
十七日驿中作穷春
耶律楚材（元代）

昨朝春日偶然忘，试作春盘我一尝。木案初开银线乱，砂瓶煮熟藕丝长。

匀和豌豆揉葱白，细剪蒌蒿点韭黄。也与何曾同是饱，区区何必待膏梁。
诉衷情
张抡（宋代）

闲中一弄七弦琴。此曲少知音。多因淡然无味，不比郑声淫。

松多静，竹林深。夜沈沈。清风拂轸，明月当轩，谁会幽心。
题都庆观
杜光庭（唐代）

三仙一一驾红鸾，仙去云闲绕古坛。炼药旧台空处所，

挂衣乔木两摧残。清风岭接猿声近，白石溪涵水影寒。

二十四峰皆古隐，振缨长往亦何难。
白牛岩
林克刚（明代）

两真和尚留遗迹，兰若兴衰几岁星。老树倚岩春寂寂，幽泉下涧曰泠泠。

莲花座耸开新像，宝藏函空失旧经。露地白牛何处觅，一岩芳草自青青。
题将相谈兵图为范司马蔡将军作
钱谦益（清代）

锦州城中尘堀堁，大枪五幡纷么么。
廿载军储困剑铁，四海供输穷箭笴。
当宁旰食求干济，中朝辰告资剥𠜴。
金瓯破碎繇朱提，玉烛丛残为青璅。
水上徒占赪尾多，天边未见旄头堕。
忍看北极独焦劳，但看南箕又轩簸。
火烧武库议曲突，风急中流选棙柁。
庙郎谁子纡筹策，图画有人殊砐硪。
鸱夷旧策意匠精，龙图后身腹甲果。
垂帘白昼尝深念，蔽榻红尘正匡坐。
忧国何时两颊肥，筹边更见双眉锁。
侧席有人面相向，虎头燕颔呈决惈。
俯躬无乃问韬𩎖，奋臂何当支拉攞。
料理茗香亦经济，位置琴书自帖妥。
童子夹侍状萧闲，瓶花低垂意婀娜。
围棋长日非等闲，清啸中宵笑侈哆。
羽扇纶巾葛武侯，缓带轻裘祭征虏。
此时前箸借幕中，他日戎衣拜道左。
眼中二老故自佳，世上高人正亦夥。
岂无岘南共黍饭，亦有衡山拨芋火。
指撝丑虏成沙虫，睥睨公侯类蜾蠃。
画师画师汝何颇，再貌一人胡不可。
猿公石公非所希，天津老人或是我。
春前得雪雪后喜晴
王樵（明代）

残冬见微霰，大雪降春前。喜得四时正，不忧三等田。

况逢人谷日，开出艳阳天。汉室勤农诏，应须到日边。
又绝句寄题毗陵驿
徐铉（宋代）

曾持使节驻毗陵，长与州人有旧情。

为向驿桥风月道，舍人髭鬓白千茎。
到家苦雨寄城中诸友
吕时臣（明代）

岁晏兼贫病，归心讵可论。
寒潮冰下咽，饥雀雨中翻。
野径苍苔合，山窗白昼昏。
还家已十日，愁绝旧柴门。
苦雨吟十首呈同官诸丈 其九
吴潜（宋代）

五鼓立中庭，疏星一二明。转头云复合，移步雨还倾。

感召虽人事，怨咨柰物情。号空犹未应，隐痛痛无声。
还家
张斛（金朝）

云林无俗姿，相对可终老。如何尘中人，不见青山好。
金缕曲 寄素乡姊
程端颖（清代）

欲见无由计。忆归来、一旬话旧，许多情意。细数离愁千万缕，语语相怜到底。

有几个、如君知己。怪煞流光容易过，又无端、判袂销魂地。

写不尽，别离味。

顿教枨触愁无际。料今番、吟馀绣倦，一般幽思。最是不堪风雨夜，倚枕乍凉天气。

隔咫尺、天涯千里。剩有诗魂飞不定，梦迢迢、暗把情丝系。

算只有，恨无已。
和郁簿
虞俦（宋代）

长笑刘郎赋大钧，强将神理质诸人。泛观万物皆刍狗，天地谁知本不仁。
昼梦
杜甫（唐代）

二月饶睡昏昏然，不独夜短昼分眠。
桃花气暖眼自醉，春渚日落梦相牵。
故乡门巷荆棘底，中原君臣豺虎边。
安得务农息战斗，普天无吏横索钱。
遗爱卷为童栗卿年兄题
钟芳（明代）

岩岩柱下史，出佐郑州牧。风霜带馀寒，膏泽覆蔀屋。

郑人有遗爱，丛祠荫修绿。循良千古心，炯炯今堪续。
八日五日雨
赵蕃（宋代）

小雨新凉进，遥山翠霭分。
稻粱先告病，粟麦晚收勋。
助尔农人喜，嗟余课子勤。
跨驴穷有相，琢句老无闻。
和三乡诗
王涤（唐代）

浣纱游女出关东，旧迹新词一梦中。

槐陌柳亭何限事，年年回首向春风。
题范伯诗顾斋
蔡沈（宋代）

时人欲作圣贤归，反己由来自不欺。
谈话每虞无十步，持循长恐有虚辞。
砼砼固不为兹必，踽踽宁求可善斯。
吃紧此心常自在，一诚之外靡馀师。
谒仪则堂上方观听续撰释氏通鉴
张翥（元代）

平生方外朋，今识故乡僧。史有春秋笔，谈空大小乘。

香厨朝饭面，古殿昼燃灯。归路烟芜外，斜阳下道陵。
满江红·问月杯空
耿时举（唐代）

问月杯空，谪仙去、无人重举。兰台旧、扁舟乘兴，处留奇语。洞府初疑仙骨瘦，樽前尚爱纶巾舞。信前身、太白尚何疑，词高古。盟後会，偕真侣。黄叶渡，丹枫渚。道五湖烟浪，胜游溢浦。念我神闲鸥样度，似海山共去君应许。但只愁、岳牧要人□，撑住。
次瑛上人韵
李彭（宋代）

鼻祖真消息，风流出当家。观门亲杜顺，蹙指悟玄沙。

顾我晚闻道，参同今未涯。悬知饮光笑，初不为拈花。
宫词
宋白（宋代）

彤廷立仗雪初销，仙乐空悬讌寮。
齐指终南称万寿，远平香案碧岧峣。
对酒次韵寄怀元翁
黄庭坚（宋代）

花光渐寒食，木燧催国火。
沽酒鸟劝人，怀贤吾忘我。
事往堕甑休，心知求田可。
可人不在眼，樽俎思促坐。
有生常倥偬，无暇天所课。
不解闻健饮，俄成一蓬颗。
泥钧埏万物，寒暑勤五佐。
岂其怀爱憎，私仗我穷饿。
醉招魂不来，浪下巫阳些。
梦成少年嬉，走马章台左。
初至三江
汤贻汾（清代）

吏隐堪凭此处论，诗情已觉似潮奔。花源竹溆开孤戌，渔舍官潮共一村。

草自帘前青到海，柳从桥畔绿通门。天教祇狎间鸥鹭，腰际须无束带痕。
偈颂八十七首
释慧开（宋代）

一著高一著，一步阔一步。
拨转上头关，乾坤全体露。
上方化成院
陈舜俞（宋代）

琅函密锁君王字，石壁仍刊宰相诗。
无限幽光动岩谷，山深惟有白云知。
寻黄金台不见
黄毓祺（明代）

我来怀古只悲凉，目断金台何处黄。一夜天阴风雨湿，犹闻死马哭昭王。
咏怀
白居易（唐代）

昔为凤阁郎，今为二千石。自觉不如今，人言不如昔。

昔虽居近不，终日多忧惕。有诗不敢吟，有酒不敢吃。

今虽在疏远，竟岁无牵役。饱食坐终朝，长歌醉通夕。

人生百年内，疾速如过隙。先务身安闲，次要心欢适。

事有得而失，物有损而益。所以见道人，观心不观迹。
黄牛峡祠
欧阳修（宋代）

大川虽有神，淫祀亦其俗。
石马系祠门，山鸦噪丛木。
潭潭村鼓隔溪闻，楚巫歌舞送迎神。
画船百丈山前路，上滩下峡长来去。
江水东流不暂停，黄牛千古长如故。
峡山侵天起青嶂，崖崩路绝无由上。
黄牛不下江头饮，行人惟向舟中望。
朝朝暮暮见黄牛，徒使行人过此愁。
山高更远望犹见，不是黄牛滞客舟。
词变 四犯令 其三十四 变滴滴金
丁澎（清代）

客醉调筝哀白发。催歌新按拍。折花将劝双樽月。江枫映、花溪折。

碧水秋声霜沥淅。空庭闲落叶。密烟寒绕青山寂。船归处、啼鸦夕。
自武义入松阳道中三首 其一
项安世（宋代）

家家籼米与香红，客子餐腴复醉醲。但使普天无横吏，人间何处不春风。
上忠斋丞相
柴望（宋代）

世事篙人一叶舟，长歌短棹发中流。
今朝正得东风便，才是西风便转头。
定风波（独登多景楼）
仲殊（宋代）

花戟云幡拥上方。画帘风细度春香。银色界前多远景。人静。铁城西面又斜阳。

山色入江流不尽，古今一梦莫思量。故里无家归去懒。伤远。年华满眼多凄凉。